Sveindís Jane Jónsdóttir var með 7 mörk og 8 stoðsendingar í Pepsi deild kvenna í sumar . Vísir / Vilhelm Keflvíkingurinn Sveindís Jane Jónsdóttir skoraði öll fjögur mörk síns liðs í gær þegar Keflavík vann 4 - 2 sigur á Íslandsmeisturum Vals í lokaumferð Bose móts kvenna í Reykjaneshöllinni . Nú er bara stóra spurningin hvar þessi átján ára framherji spilar næsta sumar . Með sigrinum kom Keflavík í veg fyrir að Valskonur tryggðu sér sigur í Bose æfingamótinu en Valsliðið hafði fjögur stig fyrir leikinn eftir stórsigra á FH og KR . FH og KR mætast í lokaleiknum en þurfa stórsigur til að komast upp fyrir Val þar sem þau eru með tvö stig . Sveindís Jane kom Keflavík í 1 - 0 í fyrri hálfleik og bætti síðan við þrennu í þeim síðari áður en A-landsliðskonan Fanndís Friðiksdóttir minnkaði muninn með tveimur mörkum í lokin . Keflavíkurliðið féll úr Pepsi deild kvenna í haust og er búist við því að Sveindís Jane Jónsdóttir myndi finna sér lið í Pepsi deildinni . Hún er farin að banka á dyrnar í A-landsliðinu og þarf væntanlega að spila í efstu deild ætli hún að komast þangað inn . Það er ljóst að mörg félög hafa örugglega áhuga á því að semja við þessa stórefnilegu unglingalandsliðskonu og ekki minnkaði áhuginn við þessa frammistöðu hennar á móti Íslandsmeisturnum . „ Þetta var frábær leikur hjá okkur og ég verð að viðurkenna að við bjuggumst ekki við að vinna Val í kvöld . Við vorum ákveðnar og ætluðum að standa okkur vel og það tókst heldur betur . Það er gaman að fara inn í jólafríið eftir svona sigur , " sagði Sveindís Jane , hetja Keflavíkur í leiknum , í viðtali við fótbolta.net .